Všetci záhradkári už netrpezlivo čakali na vytúžený prvý jarný deň, kedy oficiálne prišla jar aj do našich záhrad. Príroda sa pomaly prebúdza a ak je pre vás práca v záhrade relaxom, teraz si ho budete môcť vychutnať plnými dúškami. Toto miesto by malo vo vás vyvolávať príjemné pocity a dodávať vám energiu. Pretvorte si aspoň kúsok záhrady podľa seba a vychutnávajte si prírodu.
Inšpirácia okolo nás
Skôr než sa pustíte do radikálnejších zmien v záhrade, porozmýšľajte nad tým ako by mala vyzerať. Najlepším pomocníkom môžu byť pre vás práve časopisy o záhradnom dizajne alebo aj inšpirácie a fotografie z internetu. Niekedy stačí mala prechádzka po okolí a vy zistíte, čo sa vám najviac páči. Nekopírujte však celé návrhy z časopisov či internetu, pretože každá záhrada je iná. To, čo sa vám môže zdať pekné na obrázku, nemusí byť to pravé pre vás. Preto sa len inšpirujte!
Odporúčame prečítať: Vyberáme kyticu na každú príležitosť
Oddychová aj úžitková záhrada
Záhrada nemusí spĺňať len jeden účel. Môžete si ju rozdeliť na niekoľko častí, pričom v jednej budete mať priestor pre sadenie rastlín alebo chov domácich zvierat a v ďalšej časti priestor pre oddych. Čím väčšiu máte záhradu, tým je to samozrejme ľahšie, no aj v malých záhradách dokážete urobiť zázraky. Oddeliť funkčne odlišné časti záhrady môžete kamenným chodníčkom, nízkym plotom alebo kermi, ktoré po istej dobe vytvoria jedinečný zelený plot.
Odporúčame prečítať: Ako si vychutnať jar plnými dúškami?
Miesto pre posedenie
Ideálnym spôsobom ako dotvoriť oddychový kútik je spraviť v ňom miesto na posedenie, kde sa budete cítiť pohodlne. Drevené lavičky alebo ratanové kreslá zapadnú do prírodného konceptu a vy si tak budete môcť vychutnávať pohľad na novú záhradu z príjemného posedu. Nezabudnite na malý prístrešok, ktorý ochráni posedenie pred dažďom a v horúcich dňoch vám poskytne chladivú oázu pred slnkom.
Odporúčame prečítať: Aké bylinky si vypestovať v byte počas zimy